**Referat af klubmøde i SI Odder d. 6. december 2023**

**Tilstede**: Anne J, Mette, Anette, Kirsten, Jette B, Jette D, Margit, Anne W, Karla, Lilli, Marianne S, Jytte, Gitte, Helle, Susanne, Hanne og Karen.

1. **Oplæg ved SSP-konsulent Kristian Kilt: Børn/Unge og druk**

Kristian gav et meget engageret og dedikeret oplæg om problematikken omkring børn og unges forhold til alkohol og den nye indsats man er i gang med i Odder Kommune.

Inspireret af den måde man griber alkoholproblematikken blandt børn og unge an på Island, har Odder Kommune sammen med en række andre kommuner i landet og Sundhedsstyrelsen iværksat et 3-årigt forsøgsprojekt omkring den forebyggende indsats: *Fælles om ungelivet*.

Som led i projektets laves en Ungeprofilundersøgelse, hvor der indsamles data om de unge. Undersøgelsen anvendes til at styrke den forbyggende indsats. Ikke alle skoler deltager i undersøgelsen, men der arbejdes på, at de skoler og efterskoler, som endnu ikke er med, på sigt vil deltage. Svarprocenten blandt de medvirkende skoler er pt. på 96%.

Det er vigtigt, at de data, der anvendes er lokale, således at de bliver vedkommende for unge, forældre m.v.

Undersøgelsen har vist, at i Odder Kommuner er alkoholforbruget høj bland unge:

* 49% af unge i 9.kl. har været fulde inden for de sidste 30 dage
* 6% i 9. kl. har prøvet hash
* 1,7% ryger dagligt i 9. kl.

I Danmark er der et liberalt forhold til alkohol, men kulturen omkring forholdet til alkohol blandt børn og unge er begyndt at ændre sig og det nye projekt skal understøtte dette.

I den nuværende indsats og alkoholpolitik tages der udgangspunkt i de unge og den måde de skal forholde sig til alkohol på. Nogle forældre lader f.eks. deres børn drikke sig fulde i hjemmet, så de lærer, hvordan det påvirker dem og dermed gøres det acceptabel. Kristians synspunkt er, at der faktisk er skabt en drukkultur blandt unge bl.a. med henvisning til de udsendelser, der har været i fjernsynet omkring unge og druk.

Det nye i projektet *Fælles om ungelivet* er, at der skal ske en ændring, således at ansvaret i stedet lægges over til de voksne, som man har forsøgt på Island.

Dette kræver en kulturændring blandt voksne, forældre m.v. og dermed en involvering og aktivering af forældrene. I Odder Kommune er der blevet iværksat en række initiativer for at inddrage forældrene og der er nu etableret en aktiv forældregruppe, som arbejder både lokalt og politisk på, at der vedtages en anden alkoholpolitik, hvor bl.a. aldersgrænsen for køb af alkohol hæves.

Derudover forsøger man at få inddraget de unge i fællesskaber, som idræt, spejder m.v., som de ofte forlader i teenageralderen. Dette sker ved, at der er åbent Spektrum om lørdagen, hvor forskellige sportsgrene repræsenteres og unge kan deltage. For at fastholde unge til idræt, spejder m.v. etableres et Trænerakademi, hvor man uddannes til leder/træner og dermed motiveres til fortsat deltagelse i forenings – og idrætslivet. Det seneste tiltag er, at sidste skoledag fremover skal gøres alkoholfri – et tiltag som efterhånden ses i mange kommuner.

Sluttelig er der etableret en åben digital rådgivning, hvor unge frit kan henvende sig og stille spørgsmål og få hjælp- samt evt. en samtale med en rådgiver.

1. **Lysceremoni og optagelse af Gitte som nyt medlem.**

Kirsten tændte lys for SI-International med håbet om, at vores internationale fællesskab kan påvirke global og kan medvirke til rådgivning om vold mod kvinder.

Anne J tændte lys for SI-Europa, hvor mange, ikke mindst kvinder og børn er ofre for krig. Desuden oplyste hun om, at vi som soroptimister i Danmark er medunderskrivere af en erklæring, der fordømmer alle militære handlinger, der rammer civile, uanset om de foregår i Mellemøsten eller Ukraine. På Si’s hjemmeside kan man læse den fulde erklæring.

Susanne tændte lys for SI-Danmark med ønsket om, at kampen mod vold mod kvinder fortsætter, så ingen kvinde skal være bange for at gå alene, men alle skal kunne føle sig trygge.

Margit tændte lys for SI-Odder med håb om, at vi også fremover kan holde så mange gode arrangementer, som i den seneste travle uge.

Anette tændte lys for Gitte og ønskede hende velkommen i klubben. Hun håbede, at Gitte ville bidrage med sit engagement og arbejdsomhed.

**Nyt fra Præsidenten**

Anne J orienterede om, at bestyrelsen havde besluttet at donere kr. 15.000 til ombygning af et krisecenter i Stefan Voda, Moldova, som bl.a. tager sig af sig af flygtede ukrainere, hvis medlemmerne bakkede op. Beløbet er delvis overskud fra Genbrugsmodeshowet i foråret, suppleret med penge fra donationskontoen. Beslutningen blev bifaldet. Klubmødet tilsluttede sig beslutningen.

Anne overbragte en hilsen fra Hanne Tvillum, der i anledning af hendes afskedsreception havde fået en lille erkendtlighed fra os. Hanne var med til at starte Odder klubben, var en stor kapacitet i arbejdet med at planlægge og gennemføre L&R i 2017, ligesom hun har bidraget med bl.a. trykning af forskelligt materiale, efter hun forlod klubben.

Anne J gentog opfordring ti at følge med på SI’s hjemmeside.

Anne takkede bestyrelsen for samarbejdet i sin præsidentperiode og ønskede den kommende bestyrelse god arbejdslyst.

1. **Nyt fra udvalgene**
* **Orange dage**

Som led i Orange Dage havde vi den d. 2. december en bod på Torvet. Der var flere besøgende end sidste år og der blev solgt pins til Dannerstiftelsen og juledekorationer. Det er godt at have noget med, som vi kan sælge- det tiltrækker folk. Der blev solgt for ca. kr. 500.

* **Julemarked, søndag d. 26. november 2023**

Lilli og Margit orienterede fra afholdelsen af julemarkedet. Det havde været et godt julemarked med god stemning, glade gæster og stadeholdere. Stadeholderene havde f.eks. ikke pakket ned før tid i år. Tombolaen havde været en succes og kan også være et indslag til næste år. Der havde været en del gæster i cafeen. Lilli kunne fortælle, at flere stadeholdere er skrevet op til næste år. Målet er også at få flere boder. Julemarkedet afholdes næste år d. 24. november.

Det foreløbige overskud fra julemarkedet er kr. 13.000.

Der kom flere ideer til aktiviteter til næste års julemarked, som gruppen vil tage med i overvejelserne.

* **Juledekorationer**

Der er i år ikke solgt så mange juledekorationer som sidste år. Karla lavede 10 ekstra til den Orange Dag’s bod. Alle blev solgt.

* **Hjemmeside**

Marianne S har været i gang med at gøre hjemmesiden mere tilgængelig og opdateret.

* **Live stream**

Susanne har fået datoer for Live-stream til foråret 2024. Når tidspunkterne er afstemt med gymnasiet, sender hun dem rundt og man kan tilmelde sig til opgaverne. På bestyrelsesmødet er besluttet, at kaffe og kage er gratis for kagebagerne.

* **KPD-KAPD-Udvalget**

Udvalget står for mødet i april i stedet for i januar. På mødet vil vi drøfte donationerne for 2024.

1. **Julehygge**

Vi hørte H.C. Andersens eventyr ”Det gamle egetræs sidste drøm” og så var der julequiz og julesange. Der blev solgt forskelligt fra vores julebod.

1. **Næste møde**

Næste klubmøde er d. 3. januar 2024. Der vil være Blue Hour inden mødet.

Ref. KS 12/12 2023